Lektionsplan: Hverdag på museum

|  |  |  |  |  |  |
| --- | --- | --- | --- | --- | --- |
| **Lektionsplan** | | | | | |
| **Modul** | **Indholdsmæssigt fokus** | **Færdighedsmål** | **Læringsmål** | **Undervisningsaktivitet** | **Tegn på læring** |
| 1  (1 lektion) | Hvad er et museum? |  | Eleven kan   * forklare, hvad et museum er * reflektere over egne erfaringer med museer * give bud på, hvad der kræves af et godt museum | * Afspil musiknummeret ”Hyldest til hverdagen”. Tal kort om tekstens/digtets indhold. * Bilag 1 danner udgangspunkt for aktiviteten. Den indledende tekst er en omskrivning fra *Den store danskes* definition af begrebet museum. * Eleverne reflekterer over spørgsmålene. * Opsamling af refleksionsøvelsen. Lav et søjlediagram over spørgsmål 2 og diskuter hvad statistik og diagrammer kan i forbindelse med faget historie. * Skriv elevernes bud på spørgsmål 3 ned og gem dem til sidste modul. |  |
| 2  (1 lektion) | Barn omkring år 1900 | Eleven kan forklare historiske fortællingers sammenhæng med fortidsfortolkninger og nutidsforståelser | Eleven kan   * trække centrale informationer ud af dokumentarfilm * sammenligne børns relationer i starten af 1900-tallet med deres egen nutid | * Gennemgå først bilag 2 så eleverne har en grundlæggende viden om fotoets historie og ved, hvad de skal holde øje med i filmen. * Afspil filmen 100 års barndom 1900-1910. * Lad eleverne arbejde med opgaverne til filmen (evt. som en lektie til modul 3). |  |
| 3  (2 lektioner) | Udstilling om hverdagen omkring år 1900 | Eleven kan konstruere historiske fortællinger | Eleven kan   * formidle centrale forhold om dagligdagen i år 1900 * konstruere et analogt historiefortællende produkt | * Lav en kort opsamling på filmen fra modul 2. * Del nu klassen op i to - eller tremandsgrupper. Udlever bilag 3, planchepapir, tusch, saks mm. * Eleverne laver plancher med udgangspunkt i bilag 3. * Grupperne hænger ved timens afslutning plancherne op i klassen. * Hvis der er tid, kan de præsentere produkterne for hinanden, ellers gemmes dette til modul 4. * Udlever ved timens afslutning bilag 4 og tal med eleverne om deres lektier til næste gang, som består i at tage billeder fra deres egen hverdag. |  |
| 4  (2 lektioner) | Min hverdag | Eleven kan konstruere historiske fortællinger | Eleven kan   * fortælle sin egen hverdagshistorie ved hjælp af et digitalt produkt | * Eleverne arbejder med digitale produkter som fremstillet i modul 4. Hvis elever ikke har egne fotos med som er gjort tilgængelige, kan de alternativt søge billeder på nettet, der dækker opgavens indhold. |  |
| 5  (1 lektion) | Afrunding | Eleven kan forklare historiske fortællingers sammenhæng med fortidsfortolkninger og nutidsforståelser | Eleven kan   * formidle digitalt produkt * samtale om almindelige menneskers hverdag i fortid, nutid og fremtid | * Placer eleverne i grupper af fire. * Eleverne viser deres digitale produkter for hinanden. * Eleverne afslutter forløbet med samtalespørgsmålene i bilag 5. |  |

# Forslag til:

## Evalueringsformer

Det sidste modul i lektionsplanen fungerer som en slags evaluering på hele forløbet. Her er valgt en gruppesamtaleform, hvilket naturligvis kan udskiftes med andre evalueringsformer.

## Nærområdet som læringsrum

Det vil være oplagt og anbefalelsesværdigt at starte forløbet med et besøg på et lokalt museum. I dette undervisningsforløb præsenteres en dagligdag for 100 år siden ved hjælp af nogle af de første filmoptagelser og museer kan i den anledning bidrage med udstillede genstande, som man måske endda kan få lov at røre ved.

Det er afgørende, at et museumsbesøg er godt forberedt, så eleverne ikke bare løber omkring uden nogen plan. Undersøg først om klassen kan få en guidet tur i museet. Fortæl museet hvad forløbet handler om og hold fokus på genstande, der har med almindelig dagligdag at gøre.

Forbered eleverne på hvordan man færdes på et museum, hvis de ikke har erfaringer på forhånd. Gør det klart for dem, hvad de skal have ud af besøget.

1. Undersøge historiske hverdagsgenstande
2. Fokusere på hvordan genstandene præsenteres på museet

# Øvrige gode råd og kommentarer

Print evt. forskellige fotos fra perioden omkring år 1900 ud. Giv derefter grupperne disse fotos til inddragelse i arbejdet med planchen i modul 3.

Vis evt. nogle flere filmklip fra Dansk filmhistorie: 1896 – 1910 i forbindelse med opstarten af modul 3.

Husk at bestille computerlokale eller maskiner til modul 4 tidligt, hvis eleverne ikke har deres egne med.

Animoto er en del af skoletubepakken og er et ganske simpelt program at arbejde med. Vis eleverne hvor de kan finde videoforklaringer på brugen af programmet (skoletubeguide.dk), hvis de ikke kender det på forhånd: <http://skoletubeguide.dk/project/animo/>. Denne del kan evt. forlænge forløbet med ca. 1. lektion. Både skoletubeprogrampakken og skoletubeguide kræver UNI-Login! Animoto er dog også tilgængelig i en mere begrænset udgave på https://animoto.com/.

## Bilag 1

Når man slår ordet ***museum*** op i en ordbog står der, at et museum er et sted, som alle kan besøge. Det er med andre ord et offentligt sted. De fleste museer er gratis at besøge for børn, hvorimod voksne ofte må betale entré. Fælles for alle museer er, at de samler forskellige genstande. Genstande på museer er fysiske ting, som er så vigtige for samfundet, at de ikke må forsvinde. Museerne sørger for at genstandene ikke går i stykker, de udstiller dem, de undersøger dem og de fortæller om dem. Man deler ofte museer op i tre forskellige grupper *kunstmuseer*, *naturhistoriske museer* og *kulturhistoriske museer*. Kunstmuseer udstiller malerier, skulpturer og andre kunstgenstande. Naturhistoriske museer udstiller bl.a. genstandefra mineralriget, dyreriget og planteriget. Endelig har vi kulturhistoriske museer, der udstiller vigtige genstande fra menneskets historie. Ordet museum stammer fra det græske ord *Museion*, og de første museer kan dateres flere århundreder før år nul.

Du skal nu overveje følgende spørgsmål.

1. **Hvilke museer kender du?**

**2. Hvilke af de 4 sætninger passer bedst på dig? Begrund.**

1. *Museer er kedelige og jeg vil helst ikke besøge dem.*
2. *Museer er ok. Noget er spændende og noget er kedeligt.*
3. *Museer er spændende og jeg kan godt lide at komme der.*
4. *Jeg aldrig besøgt et museum.*

**3. Hvordan kan man gøre et historisk museum spændende?**

**4. Nævn 3 vigtige grunde til, at man skal vide noget om gamle dage.**

## Bilag 2

På de fleste museer vil man kunne finde udstillinger, der både indeholder fotos og filmsekvenser. Men hvor gammelt er fotografiet og filmen egentlig? Fotografiet blev opfundet helt tilbage omkring midten af 1800-tallet. De første mange år var det dog en meget besværlig og langsommelig proces af få lavet et fotografi. Senere fandt man ud af at sætte bevægelse i billederne. Det skete dog først omkring år 1880. Første gang man kunne se en filmforestilling i Danmark var i 1896.

Du skal nu se en dokumentarfilm, der samler nogle af de første filmoptagelser i Danmarks historie. Undersøg først spørgsmålene her under, da du skal prøve at besvare dem efter filmen.

|  |
| --- |
| 1. Hvilke jobs nævnes i filmen? 2. Hvad fortæller filmen om børns hverdag omkring år 1900? 3. Hvad fortæller filmen om transporten omkring år 1900? 4. Hvad fortæller filmen om boligforholdene omkring år 1900? 5. Hvad fortæller filmen om tøjmode omkring år 1900? 6. Hvad fortæller filmen om forskelle mellem rig og fattige omkring år 1900? 7. Hvad fortæller filmen om forskelle mellem mænd og kvinder omkring år 1900? 8. Nævn tre vigtige forskelle på børns vilkår i år 1900 og i dag. 9. Nævn tre vigtige ting, som du kan bruge din nye viden om hverdagen i år 1900 til. |

## Bilag 3

**HVERDAG ÅR 1900**

|  |
| --- |
| Du ved nu, at både fotografiet og den levende film var en ret ny opfindelse omkring år 1900. Du har også fået en masse viden om, hvordan forholdene var for menneskene, der levede i Danmark i perioden.  Du skal nu sammen med din gruppe lave en planche til en lille museumsudstilling om mennesker og samfund omkring år 1900. Til teksterne bruger I informationerne fra filmen *100 års barndom*. Billeder kan enten findes på nettet eller I kan selv tegne dem.  Overskriften på planchen er **DAGLIV ÅR 1900** |

PLANCHENS INDHOLD

* Overskrift
* Børns hverdag omkring år 1900
* Transportformer omkring år 1900
* Boligforhold omkring år 1900
* Tøjmode omkring år 1900
* Forskelle mellem rig og fattig omkring år 1900
* Forskelle mellem mænd og kvinder omkring år 1900
* Hvilke elever der har lavet planchen

## Bilag 4

**MIN HVERDAG**

|  |
| --- |
| Omkring år 1900 var det ret nyt med både fotografier og levende billeder. Siden er der jo sket meget med både foto og film. I dag går de fleste af os fx rundt med både kamera og videooptager i vores lommer i form af smartphones. Vi kan dele vores film og fotos lynhurtigt ved hjælp af de sociale medier som fx Facebook og Snapchat. Det kunne ingen have forestillet sig for 100 år siden. Mange museer er begyndt at inddrage ny teknologi i udstillingerne.  Ingen ved, hvad der er sket af opfindelser, når der er gået endnu hundrede år. Det kan vi nok heller ikke forestille os. Vi kan dog efterlade os vores egne spor til fremtiden, og vi kan bruge de medier, som vi kender i dag.  **Din lektie til næste gang.**  Tag fotos af din hverdag. Billederne skal vise noget om din fritid, din skole, din bolig, dine transportmidler, dit tøj og hvad du ellers synes kunne være interessant at vise fra din hverdag. Dine fotos skal bruges til en digital museumsudstilling med overskriften Min Hverdag.  HUSK  Dine fotos skal kunne hentes ind i dit digitale produkt i næste historietime! |

**MIN HVERDAG**

Du skal lave et indslag til klassens fælles digitale museumsudstilling med overskriften MIN HVERDAG

Vælg mellem A eller B

1. Lav en præsentation i PowerPoint, Google Slide eller et andet præsentationsprogram.
2. Lav en film med dine billeder i programmet Animoto (skoletube.dk).

Forestil dig at et menneske om hundrede skal se dit produkt og forstå, hvordan din hverdag var. Ligesom du forsøgte at gøre, da du så filmen 100 års barndom. Derfor skal du huske at:

* Husk at placere dine fotos i en rækkefølge, der gør det let for modtageren at følge med.
* Indsæt gerne små tekster, som kan lette forståelsen af billederne.

## Bilag 5

**GRUPPEOPGAVE**

1. Diskuter produkterne. Hvad er godt, og hvad er ikke så godt?
2. Forestil jer, at et menneske om 100 år ser jeres produkt på en udstilling. Hvad vil de mon tænke?
3. Hvilke fordele er der ved en udstilling med plancher?
4. Hvilke fordele er der ved en udstilling med digitale medier?
5. Giver det overhovedet mening at lære om hverdagen for 100 år siden?
6. Hvordan er forholdet mellem mænd og kvinder i dag i forhold til år 1900?
7. Hvordan er forholdet mellem rig og fattig i dag i forhold til år 1900?
8. Hvordan tror I, at forholdet mellem rig og fattig vil udvikle sig i løbet af de næste 100 år?
9. Hvordan tror I, at transportmidler vil ændre sig i løbet af de næste 100 år?
10. Hvordan tror I, at teknologien vil ændre sig i løbet af de næste 100 år?
11. Hvordan ser et spændende museum ud om 100 år?